PRESSEMELDING:

**STARTSKUDD FOR SPENNENDE SAMARBEID MELLOM JÆRSKULEN, UIS OG DUNKERQUE**

**(Jæren og Stavanger 20.03.17-24.3.17)**

**Jærskulen er, sammen med regionen Dunkerque og Universitetet i Stavanger, tildelt 141 200 Euro i støtte til et relevant og viktig prosjekt gjennom Erasmus+, EUs program for utdanning. Prosjektet har fått tittelen "Critical Literacy and Awareness in Education". De neste 2 ½ årene skal lærere og forskere samarbeide tett for å finne ut hvordan vi kan styrke kritisk bevissthet og refleksjon blant elevene.**

**Mål for prosjektet:**

1. (Inter)kulturelt mål: Å kartlegge og sammenligne undervisnings- og læringskultur i Frankrike og i Norge.
(Bla. hva slags læringsressurser brukes og hva slags læringsutbytte fokuseres det på i klasserommene i norske og franske skoler i fag som fransk/norsk, samfunnsfag og engelsk?)

2. Pedagogisk mål: Å diskutere og å eksperimentere med hvordan læringsressurser («multimodale tekster») kan bli brukt for å utvikle kritisk og selvstendig tenkning hos elevene.

3. Utviklingsmål: Å utvikle innovative læringsmetoder, læringsressurser og aktiviteter som fokuserer på forholdet mellom undervisning (tekstbaserte) aktiviteter og utvikling av kritisk tenkning hos elevene.

**Deltakere:**

Jærskulen er prosjektkoordinator og stiller med skolefaglig kompetanse. En av skolene i hver av Jærskulekommunene deltar direkte i arbeidet: Frøyland skule (Time kommune), Orre skule (Klepp kommune), Solås skole (Gjesdal kommune), og Varhaug skule (Hå kommune).

UiS bidrar med faglig ledelse av prosjektet og en forskningsgruppe spesialisert på fagområdene literacy-studier og historiedidaktikk, engelsk, samt forskning og formidling av resultater.

Også skolene Collège Guilleminot, Collège Notre Dame des Dunes og Collège Van Hecke fra Dunkerque kommune og det franske utdanningssenteret Association le Partenariat - Centre Gaia deltar i prosjektet.

**Aktiviteter i prosjektet:**

Lokale ideutvekslingsmøter for involverte skoler på Jæren og i Dunkerque

Forskningsprosjekt, der forskere og lærere samarbeider om kartlegging og utprøving av undervisningsopplegg, som har som mål å fremme kritisk tenkning hos elevene.

Årlige felles konferanser for prosjektdeltakere 2017, 2018, 2019 for utveksle erfaringer, presentere og drøfte aktuelle problemstillinger og forskningsresultater fra prosjektet.

**Program for felles oppstartskonferanse 20.3.17-24.3.17:**

20.3., 21.3., og 24.3. Foredrag, presentasjoner og workshops på UiS.

22.3. Franske lærere besøker Solås skole, Frøyland skule, Orre skule, Varhaug skule.

23.3. Innlegg og workshops på Hå gamle prestegard.

**Bakgrunnen for prosjektet:**

I følge Kunnskapsløftet, L06, er det å lese å skape mening fra tekst, og å engasjere seg kritisk og selvstendig i tekster. Lesning kan også gi oss innsikt i andre menneskers tanker fra nåtid og fortid.

St.m nr 30 (2003-2004) "Kultur for læring" viser til at digital kompetanse omfatter "digital dømmekraft" og digital dannelse" som fordrer en kritisk-kreativ evne til evaluering, kildekritikk, fortolkninger og analyser av digitale sjangere og medieformer.

Å skape gode lesere er en prioritert oppgave for skoler og lærere i alle fag. I lærernes tekstundervisning har det vært mye fokus på å gi elevene ferdigheter til å begripe og tolke innholdet i en tekst, samt å kartlegge denne typen ferdighet og forståelse. Også i forskningen har dette vært sentralt gjennom mange år. Men hvordan står det til med kritisk tekstforståelse og kritisk tenkning hos elevene, som også er svært viktig både for å lykkes i skolefagene og for kunne være aktive deltakere i demokratiske samfunn? Forskerne vet lite om hvordan lærerne arbeider med oppøvelse av denne typen ferdighet hos elevene, eller hvordan dette kartlegges. Samtidig har både forskere og skoleeiere foreløpig begrenset kunnskap om hvilke undervisningsmetoder og opplegg kan gi et godt resultat når målet er å fremme kritisk tenkning og selvstendig tekstforståelse.

Nylig har regjeringen startet en prosess, «Verdiløft i skolen», som har som mål om å fornye og erstatte den generelle delen av læreplanverket for grunnopplæringen i Norge (<https://www.regjeringen.no/no/aktuelt/verdiloft-i-skolen/id2542689/>). Et av forslagene er nemlig å innføre et større fokus på kritisk tenkning: «I en tid hvor ekstremisme truer, er det viktigere enn noensinne å fremme demokratiet. Når vi er omgitt av falske nyheter og "alternative fakta", er det særlig viktig at elevene lærer seg å tenke kritisk» sier bla. Høringen.

Dette er årsakene til at Jærskulen og UiS nå har tatt initiativ til å skaffe ny kunnskap om denne typen tekstundervisning.

**Hvordan kom dette i gang?**

Jærskulen og UiS har gjennom flere år hatt et utstrakt samarbeid. I 2016 ble samarbeidet utvidet til å omfatte internasjonalisering og konkretisert gjennom utvikling av et Erasmus+ Comenius Regio-prosjekt med oppstart våren 2017.

For mer informasjon kontakt:

Alexandre Dessingue (Professor i Literacy studies og Historiedidaktikk ved UiS og faglig prosjektleder).

E-post: alexandre.dessingue@uis.no Tlf: 51 83 13 80/ +4797952605.

Anne Marie Gjølme (Prosjektkoordinator CLAE project / konsulent, Hå kommune, Opplæring og kultur).

E-post: amg@ha.kommune.no Tlf: 51 79 30 77/ 900 75 746.

# Sigurd Aukland ( Medlem i styringsgruppa for «CLAE»-project/ Arbeidsgruppa for Jærskulen,/

# Ass. Kommunalsjef , Klepp kommune Etat for skule og barnehage)

E-post: sigurd.aukland@klepp.kommune.no Tlf: 51 42 97 27/ 971 53 622